**C.7 ผลและกระบวนการบริหารจัดการด้านกายภาพ**

|  |  |  |
| --- | --- | --- |
| **C.7.4** | **:** | **มีการจัดสภาพแวดล้อมทางกายภาพ สภาพแวดล้อมทางสังคม และสภาพแวดล้อมทางจิตวิทยา ที่ช่วยส่งเสริมการเรียนรู้ ศักยภาพ คุณภาพชีวิต สุขภาพ และ****ความปลอดภัยของผู้เรียน** |
| **ปีที่ใช้ในการประเมิน** | **:** | ปีการศึกษา 2564 |
| **ผู้รับผิดชอบ Criteria** | **:** | อรทัย เป็งนวล / อรณุตรา จ่ากุญชร / ประภาพรรณ เทียมถวิลปัญญวัจน์ ชลวิชิต / ณภัทร แก่นสาร์ / รุ่งนภา รินคำ / สกุณา เชาวพ้อง / ชาญวิทยายุทธ์ อินทร์แก้ว |
| **หน่วยงาน** | **:** | กองกายภาพและสิ่งแวดล้อม / กองพัฒนานักศึกษา |

**ผลการดำเนินงาน :**

มหาวิทยาลัยจัดสภาพแวดล้อม เพื่อส่งเสริมบรรยากาศแห่งการเรียนรู้ ศักยภาพ คุณภาพชีวิต สุขภาพ และความปลอดภัยของผู้เรียน ประกอบด้วย สภาพแวดล้อมทางกายภาพ สภาพแวดล้อมทางสังคม และสภาพแวดล้อมทางจิตวิทยา โดยหน่วยงานที่รับผิดชอบได้ดำเนินการ ภายใต้สถานการณ์โควิด-19 และมีการจัดงบประมาณสำหรับการจัดสภาพแวดล้อม เพื่อปรับปรุงและพัฒนาการจัดสภาพแวดล้อมให้เพียงพอ ทันสมัย มีมาตรฐาน และมีความปลอดภัยสำหรับผู้เรียน ดังนี้

1. **สภาพแวดล้อมทางกายภาพ**

**- อาคารและสถานที่** มหาวิทยาลัยมีนโยบายในการจัดสภาพแวดล้อมทางกายภาพ ภายในมหาวิทยาลัย และวิทยาเขต การจัดสภาพแวดล้อมห้องเรียน สถานที่จัดกิจกรรม สถานที่จัดการเรียนการสอนนอกห้องเรียน การใช้ประโยชน์พื้นที่ เพื่อรองรับและสนับสนุนการจัดการเรียน
การสอน และอำนวยความสะดวกในด้านต่าง ๆ โดยกองกายภาพและสิ่งแวดล้อม เป็นหน่วยงานหลักในการดูแลรับผิดชอบในพื้นที่มหาวิทยาลัยแม่โจ้ จังหวัดเชียงใหม่ [มีการดำเนินการพัฒนาด้านกายภาพตามแนวทางการเป็นมหาวิทยาลัยสีเขียว (Green University)](https://green.mju.ac.th/?page_id=5027&lang=en) มีการวางแผนและพัฒนากายภาพของมหาวิทยาลัยอย่างต่อเนื่องทุกปี ดำเนินการกำหนดนโยบายมหาวิทยาลัยสีเขียว (Green University) โดยคณะกรรมการขับเคลื่อนยุทธศาสตร์การเป็นมหาวิทยาลัยสีเขียว (Green University) และให้ ทุกหน่วยงานนำไปปฏิบัติ มีการจัดโครงสร้างพื้นฐานตามแผนการใช้ประโยชน์พื้นที่ของมหาวิทยาลัย โดยผ่านความเห็นชอบจากคณะกรรมการผังแม่บทมหาวิทยาลัยแม่โจ้ มีการบูรณาการการใช้พื้นที่สำหรับใช้ในการเรียนการสอน และใน[ปีงบประมาณ พ.ศ. 2564 และงบประมาณ พ.ศ. 2565](https://erp.mju.ac.th/openFile.aspx?id=NDk2NzU0&method=inline) ได้รับจัดสรรงบประมาณสำหรับปรับปรุงโครงสร้างพื้นฐาน การปรับปรุงดูแลด้านกายภาพ ด้านอาคารสถานที่ และการแก้ไขปัญหาการระบายน้ำ การปรับปรุงแก้ไขกรณีเกิดน้ำท่วม ฯลฯ ทั้งนี้ มหาวิทยาลัยมีการลงนามความร่วมมือกับศิษย์เก่าใน[โครงการอุทยานมหาวิทยาลัยแม่โจ้ 100 ปี](https://erp.mju.ac.th/openFile.aspx?id=NDk2NzUw&method=inline)(Maejo Centennial Botanical Park) เพื่อเป็นแหล่งการเรียนรู้นอกห้องเรียนที่บูรณาการการเรียนการสอน การวิจัย และบริการวิชาการ สร้างพื้นที่บูรณาการการเรียนการสอนระหว่างมหาวิทยาลัยกับศิษย์เก่าและศิษย์ปัจจุบัน โดยอยู่ระหว่างการดำเนินการปรับปรุง และโครงการจัดแจ๋งแต่งสวนหื้อแม่ เพื่อเป็นแหล่งเรียนรู้พันธุ์ไม้ [และจัดให้มีที่นั่งพัก ระหว่างรอเข้าเรียน ทุกอาคาร](https://erp.mju.ac.th/openFile.aspx?id=NTE2Njk4&method=inline)

**-** [**หอพัก**](http://www.dorm.mju.ac.th/wtms_newsDetail.aspx?nID=14372) ปัจจุบันมหาวิทยาลัยมีอาคารหอพักนักศึกษา ณ มหาวิทยาลัยแม่โจ้ จังหวัดเชียงใหม่ ที่สามารถรองรับนักศึกษาได้ประมาณ 3,900 คน จำนวน 11 อาคาร โดยแบ่งเป็นหอพักนักศึกษาชาย จำนวน 6 อาคาร หอพักนักศึกษาหญิง จำนวน 4 อาคาร และหอพักของนักศึกษาระดับบัณฑิตศึกษา นักศึกษาชาวต่างชาติ และนักศึกษาผู้พิการ จำนวน 1 อาคาร ในปีการศึกษา 2564 มี[นักศึกษาเข้าพักทั้งสิ้น 1,242 คน](https://erp.mju.ac.th/openFile.aspx?id=NDA0MDcz&method=inline) มหาวิทยาลัยได้กำหนด[ข้อปฏิบัติและข้อห้ามของนักศึกษา](http://www.erp.mju.ac.th/openFile.aspx?id=MzQzMjg3&method=inline)หอพัก เพื่อให้นักศึกษาหอพักปฏิบัติตามอย่างเคร่งครัด และได้[แต่งตั้งที่ปรึกษาหอพัก](http://www.erp.mju.ac.th/openFile.aspx?id=MzQzMjg5&method=inline) และ[คณะกรรมการหอพัก](http://www.erp.mju.ac.th/openFile.aspx?id=NDE2MDAy&method=inline)ประจำหอพักทุกอาคาร เพื่อช่วยในการกำกับดูแลและคอยให้ความช่วยเหลือหรืออำนวยความสะดวกให้แก่นักศึกษาหอพักตลอด 24 ชั่วโมง นอกจากนี้ ยังมี[บริการและสวัสดิการภายในห้องพัก](http://www.dorm.mju.ac.th/wtms_about.aspx)ที่จัดให้แก่นักศึกษา  นอกจากนี้ทางมหาวิทยาลัยแม่โจ้–แพร่ เฉลิมพระเกียรติ จังหวัดแพร่ มีอาคารหอพักเพื่อให้บริการแก่นักศึกษาในระดับปริญญาตรี จำนวน 2 อาคาร ได้แก่ หอพักชายพรพิรุณและหอพักหญิงขวัญพิรุณ ซึ่งมีห้องพักจำนวนหอละ 112 ห้อง รวมเป็น 224 ห้อง สามารถรองรับนักศึกษาได้จำนวน 896 คน ส่วนทางมหาวิทยาลัยแม่โจ้-ชุมพร จังหวัดชุมพร มีอาคารหอพักเพื่อให้บริการแก่นักศึกษาในระดับปริญญาตรี จำนวน 2 อาคาร โดยมีห้องพักจำนวน 40 ห้อง แบ่งเป็นหอพักสำหรับนักศึกษาชาย จำนวน 20 ห้อง และหอพักสำหรับนักศึกษาหญิง จำนวน 20 ห้อง สามารถรองรับนักศึกษาได้ทั้งสิ้น 160 คน นอกจากนี้ ยังมีการบริการและสวัสดิการที่จัดให้แก่นักศึกษา เช่น ระบบเครือข่ายไร้สาย ห้องออกกำลังกาย กล้องวงจรปิด เครื่องซักผ้าหยอดเหรียญ ฯลฯ โดยมีบุคลากรสังกัดงานบริการการศึกษาและกิจการนักศึกษา ปฏิบัติหน้าที่เป็นเจ้าหน้าที่ดูแลประจำหอพัก

จาก[สถิติจำนวนนักศึกษาที่เข้าพัก](http://www.erp.mju.ac.th/openFile.aspx?id=MzQ0MTY2&method=inline)ภายในหอพักของมหาวิทยาลัยเป็นเวลา 1 ปีการศึกษา และได้มีการสำรวจความพึงพอใจของนักศึกษาต่อการเข้าพัก เพื่อนำข้อมูลมาทำการทบทวนและวิเคราะห์ในการพัฒนาและปรับปรุงการจัดสวัสดิการให้แก่นักศึกษาหอพัก จากผลการสำรวจฯ
ได้ดำเนินการปรับปรุงและพัฒนา ดังนี้

1. การออบแบบปรับปรุงอาคารหอพักที่มีอายุการใช้งานมายาวนาน โดยการขอรับงบประมาณในการปรับปรุงสภาพแวดล้อมภายในหอพักให้มีความสวยงาม ทันสมัยมากขึ้น
2. มีมาตรการในการช่วยเหลือนักศึกษาหอพักในช่วงสถานการณ์การแพร่ระบาดของเชื้อไวรัสโคโรน่า-2019 ได้แก่ (1) การยกเว้นค่าบำรุงหอพักให้แก่นักศึกษาที่ไม่ได้เข้าพักภายในหอพักของมหาวิทยาลัย (2) การลดค่าบำรุงหอพักในภาคเรียนที่ 1 ให้แก่นักศึกษาหอพัก และ (3) การจัดเก็บค่าบำรุงหอพักตามเดือนที่นักศึกษาเข้าพัก
3. จัดสวัสดิการหอพักเพื่อให้นักศึกษารุ่นพี่ชั้นปีที่ 2 ขึ้นไป ซึ่งมีความประสงค์จะเข้าพักภายในหอพักของมหาวิทยาลัย จำนวน 112 คน

อีกทั้ง มหาวิทยาลัยมีการเตรียมความพร้อมด้านการป้องกันอัคคีภัย โดยเจ้าหน้าที่ประจำอาคารและพนักงานรักษาความปลอดภัย จะทำ[การดูแลตรวจสอบ บำรุงรักษาวัสดุ อุปกรณ์ หัวฉีดดับเพลิง ถังดับเพลิง](https://erp.mju.ac.th/openFile.aspx?id=NTE2Njc1&method=inline)ให้เพียงพอและพร้อมใช้งาน [มีการซ้อมหนีไฟ](https://erp.mju.ac.th/openFile.aspx?id=NTE1MzY5&method=inline)อย่างน้อยปีละ 1 ครั้ง มีการกำหนด[จุดรวมพล](https://erp.mju.ac.th/openFile.aspx?id=NTE0OTA5&method=inline)กรณีเกิดอัคคีภัยตามจุดต่าง ๆ ในมหาวิทยาลัย และในด้านการดูแลสุนัขภายในมหาวิทยาลัยได้มี[การแต่งตั้งคณะกรรมการดูแลจัดการสุนัขภายในมหาวิทยาลัย](https://erp.mju.ac.th/openFile.aspx?id=NTE2NjY3&method=inline) เพื่อวางแผนและพิจารณากําหนดแนวทางการดูแลจัดการสุนัขภายในมหาวิทยาลัย โดยได้มี[การกำหนดแนวทางการบริหารจัดการสุนัขจรจัดในมหาวิทยาลัย](https://erp.mju.ac.th/openFile.aspx?id=NTE2NjY0&method=inline)เพื่อควบคุมดูแลและบริหารจัดการสุนัขภายในมหาวิทยาลัยด้วย และนอกจากนี้ยัง[มีการคัดกรองคนเข้า-ออกมหาวิทยาลัย](https://view.officeapps.live.com/op/view.aspx?src=https://erp.mju.ac.th/openFile.aspx?id=NTE1MzY4&method=inline) โดยมีพนักงานรักษาความปลอดภัยปฏิบัติงานประจำทุกประตู [มีการกำหนดเวลาเปิด-ปิดประตู](https://erp.mju.ac.th/openFile.aspx?id=NTE2Njcz&method=inline) ติดตั้งกล้องวงจรปิดประตูทางเข้า-ออกมหาวิทยาลัยและพื้นที่ส่วนกลาง พื้นที่จอดรถ เพื่อตรวจสอบคนเข้า-ออกพื้นที่ มีการตรวจสอบทรัพย์สินของนักศึกษาและบุคลากรให้มีความปลอดภัยและสามารถระงับเหตุ/ประสานงานกับหน่วยงานที่เกี่ยวข้องได้ในเวลาอันรวดเร็ว โดยมีพนักงานรักษาความปลอดภัยประจำห้องควบคุมระบบกล้องวงจรปิด ตลอด 24 ชั่วโมง เพื่อรับแจ้งเหตุและประสานผู้เกี่ยวข้องกรณีเกิดเหตุต่าง ๆ

1. **สภาพแวดล้อมทางสังคม และสภาพแวดล้อมทางจิตวิทยา**

ตามที่มหาวิทยาลัยแม่โจ้ทุกพื้นที่ (เชียงใหม่–แพร่–ชุมพร) ได้กำหนดให้นักศึกษาใหม่
ทุกคน ทุกหลักสูตร ต้องเข้า[พักภายในหอพักมหาวิทยาลัย](https://dorm.mju.ac.th/wtms_about.aspx)เป็นเวลา 1 ปีการศึกษา เพื่อเอื้อให้นักศึกษาได้รับประสบการณ์เรียนรู้ มีทักษะทางสังคม และทักษะชีวิตนอกเหนือจากการเรียนการสอนในชั้นเรียน มหาวิทยาลัยมีนโยบายพัฒนาให้หอพักนักศึกษาเป็นศูนย์กลางหรือเป็นแหล่งของการศึกษาและ
การพัฒนานักศึกษา (Living and Learning Center) โดยมีส่วนในการสนับสนุนการพัฒนานักศึกษาให้เป็นบัณฑิตที่สมบูรณ์ตามคุณลักษณ์ 6 ประการ เพื่อสนับสนุนการสร้างสังคมในการอยู่ร่วมกันภายในหอพัก ได้แก่

1. จัดนักศึกษาเข้าพักอยู่ร่วมกันตามกลุ่มสาขาวิชาที่เรียน ซึ่งเอื้อประโยชน์ต่อการแลกเปลี่ยนเรียนรู้ร่วมกันระหว่างนักศึกษาที่ลงทะเบียนเรียนในรายวิชาเดียวกัน
2. [การแต่งตั้งที่ปรึกษาหอพัก](http://www.erp.mju.ac.th/openFile.aspx?id=MzQzMjg5&method=inline)และ[คณะกรรมการหอพัก ซึ่งเป็นนักศึกษารุ่นพี่](http://www.erp.mju.ac.th/openFile.aspx?id=MzQzMjg1&method=inline)ประจำอยู่ทุกชั้นในทุก ๆ หอพัก ซึ่งที่ปรึกษาหอพักและคณะกรรมการหอพักสามารถให้คำปรึกษาเบื้องต้นแก่นักศึกษาหอพักเกี่ยวกับการดำเนินชีวิต การเรียน การค้นคว้าหาความรู้ในรายวิชาที่เรียน ตลอดจนกำกับดูแลความประพฤติของนักศึกษาหอพักให้อยู่ร่วมกันได้อย่างมีความสุข
3. ใช้ระบบกลุ่มในการกระตุ้นให้นักศึกษาเข้าเรียนตามตารางเรียนอย่างสม่ำเสมอ โดยนักศึกษาสาขาวิชาเดียวกันซึ่งอยู่ภายในหอพักเดียวกัน จะเป็นผู้คอยกระตุ้นเตือนให้เพื่อนนักศึกษาไปเข้าเรียนตามตารางเรียนโดยพร้อมเพรียงกัน
4. มีระบบการช่วยเหลือหรือให้บริการแก่สังคม โดยนักศึกษาที่กระทำความผิดข้อปฏิบัติและข้อห้ามของหอพักนักศึกษา จะถูกลงโทษโดยการให้พัฒนาพื้นที่ภายในบริเวณรอบ ๆ หอพักเพื่อให้ตระหนักในการกระทำและสร้างจิตสำนึกด้านจิตอาสาในการพัฒนาสังคมโดยส่วนรวม

ทั้งนี้ มหาวิทยาลัยยังได้ส่งเสริมและสนับสนุน[ด้านการกีฬา](https://erp.mju.ac.th/openFile.aspx?id=NDE3MjE4&method=inline) ประกอบด้วย[ศูนย์กีฬาเฉลิมพระเกียรติ สนามกีฬาประเภทต่าง ๆ](https://erp.mju.ac.th/openFile.aspx?id=NDUxMDcz&method=inline) และสระว่ายน้ำ [สนามกีฬากลางแจ้ง](https://erp.mju.ac.th/openFile.aspx?id=NDUxMDc1&method=inline) [ห้องฟิตเนส](https://erp.mju.ac.th/openFile.aspx?id=NDUxMDc4&method=inline)สำหรับให้บริการในการออกกำลังกายเพื่อสุขภาพและการฝึกซ้อมกีฬาเพื่อการแข่งขัน และยังเป็นสถานที่สำหรับ[การจัดการแข่งขัน](https://erp.mju.ac.th/openFile.aspx?id=NDQ4Mzcw&method=inline)ทุกประเภท สำหรับนักศึกษา บุคลากร และประชาชนทั่วไป มีระบบไฟฟ้าส่องสว่างที่มีมาตรฐาน ประหยัดพลังงาน และเป็นมิตรต่อสิ่งแวดล้อม มีห้องสุขาให้บริการอำนวยความสะดวกอยู่รอบ ๆ สนามกีฬา โดยมีการดูแลทำความสะอาดอย่างสม่ำเสมอและถูกสุขลักษณะ ประกอบกับมีเจ้าหน้าที่ (รปภ.) ประจำทุกสนามที่คอยสอดส่องดูแลความผิดปกติต่าง ๆ ที่อาจจะเกิดขึ้นในทุกสนาม เพื่อความปลอดภัยในชีวิตและทรัพย์สินของผู้มาใช้บริการในการออกกำลังกาย และมี[ระบบกล้องวงจรปิดบริเวณโดยรอบอาคารศูนย์กีฬา](https://erp.mju.ac.th/openFile.aspx?id=NDUxMDc3&method=inline) นอกจากนี้ยังมีบริการให้ยืมอุปกรณ์กีฬาเพื่อการออกกำลังกายและการเรียนการสอนด้วย โดยทางมหาวิทยาลัยได้มีการ[สำรวจความพึงพอใจคุณภาพการให้บริการ](https://docs.google.com/forms/d/1F6T1kZ5938EQ9ocnAgRx_JvIjl7dRgm7BxWy1F-qB4U/edit?usp=drive_web) และนำ[ผลการประเมินความพึงพอใจของผู้ใช้บริการด้านการกีฬา](https://erp.mju.ac.th/openFile.aspx?id=NDYwODQw&method=inline) ไปวิเคราะห์เพื่อ[พัฒนาปรับปรุง](https://erp.mju.ac.th/openFile.aspx?id=NDYwODQy&method=inline) โดยมีแผน[การบำรุงรักษาวัสดุอุปกรณ์](https://erp.mju.ac.th/openFile.aspx?id=NDUxMDgw&method=inline)เพื่อให้อยู่ในสภาพพร้อมใช้งาน อาทิเช่น การจัดซื้ออุปกรณ์ออกกำลังกายเพิ่มเติม การซ่อมแซมหรือปรับปรุงพื้นสนาม ระบบไฟฟ้าส่องสว่าง เป็นต้น อีกทั้งยังได้เสนองบประมาณเพื่อขอปรับปรุงสนามกีฬาและเพิ่มสนามกีฬาสำหรับรองรับการใช้งานของนักศึกษา รวมถึงการส่งเสริมให้นักศึกษาเข้าร่วมการแข่งขันกีฬาในทัวร์นาเมนต์ต่าง ๆ ด้วย

มีการให้บริการดูแลด้านสุขภาพแก่นักศึกษาและบุคลากรของมหาวิทยาลัยโดยพยาบาลวิชาชีพเป็นผู้ให้บริการใน[การรักษาพยาบาลเบื้องต้น](https://erp.mju.ac.th/openFile.aspx?id=NTAzOTkx&method=inline) มี[การบันทึกข้อมูลการใช้บริการ](https://erp.mju.ac.th/openFile.aspx?id=NTAzOTky&method=inline)เพื่อใช้เป็น[สถิติ](https://erp.mju.ac.th/openFile.aspx?id=NTAzOTk1&method=inline)ในการวิเคราะห์สาเหตุการเกิดโรคและหาแนวทางในการป้องกัน มีการนัดหมายผู้ที่ต้องรับการรักษาต่อเนื่องในกรณีที่มีอาการเจ็บป่วยที่รุนแรงหรืออาการหนักเกินขีดความสามารถของพยาบาลวิชาชีพที่จะให้การดูแลรักษาได้ จะส่งต่อไปรักษายังโรงพยาบาลที่อยู่ใกล้มหาวิทยาลัยต่อไป อีกทั้ง ได้มี[การจัดทำประกันอุบัติเหตุให้กับนักศึกษาทุกคน](https://erp.mju.ac.th/openFile.aspx?id=NTAzOTkz&method=inline) เพื่อลดค่าใช้จ่ายของนักศึกษาเมื่อเกิดการบาดเจ็บจากอุบัติเหตุและต้องเข้ารับการรักษาในโรงพยาบาล และได้มีการประเมินผลความพึงพอใจของผู้รับบริการด้านสุขภาพอนามัยและการรักษาพยาบาล เพื่อนำผลการประเมินมาวางแผน และปรับปรุงการให้บริการที่ตรงตามความต้องการต่อไป ทั้งนี้ จากสถานการณ์ระบาดของโรคติดเชื้อไวรัสโคโรนา 2019 (COVID-19) มหาวิทยาลัยมีการดำเนินการตามมาตรการของกระทรวงสาธารณสุขอย่างเคร่งครัด
อาทิเช่น การกำหนดจุดเข้า-ออกสถานที่ [จุดวัดอุณหภูมิ](https://erp.mju.ac.th/openFile.aspx?id=NTAzOTk2&method=inline) การให้คำแนะนำแก่คณะและหน่วยงานในมหาวิทยาลัยในด้านมาตรการต่าง ๆ การฉีดวัคซีนป้องกันโรคโควิด-19 รวมถึงการติดตามสถานการณ์ของโรคระบาดอย่างใกล้ชิด โดยมีการประสานงานกับโรงพยาบาลสันทราย และศูนย์สุขภาพชุมชนตำบลหนองหาร

ทั้งนี้ กองพัฒนานักศึกษา ได้นำ[ผลการประเมินการบริการและการจัดหาสิ่งสนับสนุนการเรียนรู้](https://erp.mju.ac.th/openFile.aspx?id=NTIyMDQw&method=inline)ของนักศึกษา มาดำเนินการปรับปรุงและพัฒนาตามข้อเสนอแนะ เช่น การดูแลภูมิทัศน์บริเวณรอบหอพัก การตัดกิ่งไม้และกำจัดสัตว์มีพิษ ซึ่งอาจก่ออันตรายกับนักศึกษาที่พักอยู่ในหอพัก รวมถึงการติดตั้งแสงสว่างบริเวณหอพัก จุดพักผ่อน และในระยะยาวได้มีการสำรวจวัสดุอุปกรณ์และ
สิ่งอำนวยความสะดวกในห้องพัก เพื่อจัดทำแผนการปรับปรุงหอพักให้มีความทันสมัยและพร้อมใช้
ในการรองรับนักศึกษาต่อไป ทั้งนี้ ในส่วนของการให้บริการภายในโรงอาหาร ที่จะต้องปฏิบัติตามคำสั่งของคณะกรรมการโรคติดต่อจังหวัดเชียงใหม่จากสถานการณ์การระบาดของโรคติดเชื้อไวรัสโคโรนา (COVID-19) อาจส่งผลให้จำนวนโต๊ะที่ใช้ในการรับประทานอาหารไม่เพียงพอในช่วงเวลากลางวัน
ทางมหาวิทยาลัยจึงได้นำโต๊ะอาหารและอุปกรณ์มาให้บริการตามจำนวนเดิม โดยมีการประชาสัมพันธ์แจ้งสถานที่จำหน่ายอาหารเพิ่มเติมให้แก่นักศึกษาให้สามารถเข้าใช้บริการได้อย่างสะดวก รวมถึงสามารถลดความแออัดของโรงอาหารกลางได้ อาทิเช่น Green Cateen-คณะเศรษฐศาสตร์ กาดน้อยอินทรีย์ กาด 2477 หรือโรงอาหารของแต่ละคณะ เป็นต้น

**ผลการประเมินตนเอง ระดับ 4 :** Adequate as Expected